## Cultura convoca el concurs per a triar els dos municipis que seran Capital Cultural Valenciana en 2025

*** La convocatòria inclou dos modalitats, per a poblacions de menys de 5.000 habitants i de més
* L’objectiu és impulsar la descentralització de l’activitat cultural, l’accés a la cultura de tota la població i el progrés social i econòmic de les zones rurals**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* la resolució per la qual es convoca el concurs per al reconeixement de Capital Cultural Valenciana per a l’any 2025. El concurs inclou dos modalitats, una per a municipis de la Comunitat Valenciana amb menys de 5.000 habitants i una altra per a més de 5.000.

L’objectiu d’esta iniciativa és la visualització, el reconeixement i la descentralització de la cultura al llarg de tota la Comunitat Valenciana, impulsant l’accés a la cultura als habitants de tots els municipis, també els més xicotets.

En este sentit, amb esta nominació es pretén reconéixer les localitats que facen una aposta decidida per la cultura com a instrument de cohesió social i foment econòmic.

També té com a eixos de treball descentralitzar una part de l’oferta cultural que es promou habitualment des de la Generalitat, millorar la comunicació entre la Conselleria i els productors, distribuïdors i programadors culturals al llarg de tota la Comunitat Valenciana, per a garantir així el dret d’accés universal a la cultura.

A més, la Conselleria vol generar activitat econòmica en el municipi guardonat i en la seua zona d’influència a través del turisme cultural i dels projectes empresarials que puguen sorgir, en l’àmbit de la cultura, al voltant de la capitalitat.

Els participants hauran de presentar en el termini d’un mes, a comptar del 3 de juliol, un projecte de capitalitat cultural que incloga una descripció del municipi i el seu patrimoni cultural, nombre d’habitants, inversió en esta matèria en els últims cinc anys i una descripció de les infraestructures culturals públiques i privades existents, així com una relació de les associacions de caràcter cultural.

També inclouran un projecte d’activitats previstes per a l’any 2025, pressupost i pla de promoció i difusió d’este; una anàlisi de la incidència social i econòmica que pot tindre la celebració de la capitalitat sobre el municipi i sobre la comarca i els instruments previstos per a garantir la participació dels col·lectius de població més vulnerables.

Per la seua part, el reconeixement com a Capital Cultural Valenciana 2025 porta aparellat una sèrie de compromisos per part de la Generalitat, entre els quals destaca la celebració d’un acte d’atorgament del reconeixement per a impulsar la seua promoció. A més, els municipis seleccionats seran seu, com a mínim d’una exposició, una proposta escènica i un congrés o trobada organitzada per la Conselleria.

Fecha: 06/07/2025